গোটাটাই আমাদের হাতে থাকলে কিছুটা নিয়ন্ত্রণ করতে পারতাম, AI আশঙ্কায় বিল গেটস

নয়াদিল্লি: সম্প্রতি ভারত ঘুরে গেলেন মাইক্রোসফটের কর্ণধার (Microsoft Founder) বিল গেটস (Bill Gates) । ভারতের সুখ্যাতিতে পঞ্চমুখ হলেন গেটস। বিল গেটস ফাউন্ডেশন (Bill Gates Foundation)নিয়ে ভারতকে একাধিক বিষয়ে সহযোগিতার প্রসঙ্গে প্রধানমন্ত্রী নরেন্দ্র মোদি (Narendra Modi) সঙ্গে বৈঠক করেন তিনি।

স্বাস্থ্যমন্ত্রী জেপি নাড্ডা (Health Minister JP Nadda) থেকে রেলমন্ত্রী অশ্বিনী বৈষ্ণবের (Railway Minister Ashwini Vaishnav) সঙ্গে দেখা করে বিভিন্ন বিষয় আলোচনা করেন। তাঁদের আলোচনার মধ্যে দিয়ে ভারতের শিক্ষা, স্বাস্থ্যব্যবস্থা বিভিন্ন দিক দিয়ে আলোচনা হয়।

মার্কিন শিল্পমহলে বরাবরই ভারতপন্থী বলেই পরিচিত বিল গেটস। ভারতের সঙ্গে সুসম্পর্ক রয়েছে তাঁর। ভারত সফরে এসে গেটস বলেন, ‘আমি যখনই ভারতে আসি, তখনই দেখি এখানকার স্বাস্থ্য, কৃষি এবং প্রযুক্তিতে বড় কোনও উন্নতি করে ফেলেছে সরকার।’

আরও পড়ুন: ওয়াকফ বিলের বিরোধিতা, নীতীশ কুমারের ইফতার বয়কট মুসলিম সংগঠনগুলির

সম্প্রতি এক সর্বভারতীয় সংবাদমাধ্যমে সাক্ষাৎকার পর্বে মাইক্রোসফটের কর্ণধার বিল গেটস বলেন, ‘যদি ভারত এই রকম ভাবে ২০৪৭ সালের অমৃত-ভারত পরিকল্পনার পথে চলতে থাকে, তবে তা শুধু ভারতেরই নয়, গোটা বিশ্বেরও মঙ্গল করবে।’

গেটসের আরও দাবি, বর্তমানে এটি থাকার জন্য সব থেকে ভালো জায়গা। এটি এমন একটি জায়গা সেখানে সুযোগ পাওয়ার সম্ভাবনা সব থেকে বেশি।

এরপরই কৃত্রিম বুদ্ধিমত্তার প্রসঙ্গ টেনে বিল গেটস বলেন, সমাজে একটা উদ্বেগ তৈরি হয়েছে যে, কৃত্রিম বুদ্ধিমত্তা বা এআই-এর কারণে মানুষের চাকরি চলে যাবে। এআই নিয়ে ভয় পাওয়ার কিছু নেই। উল্টে আমরা এআই-এর সহায়তায় আরও অনেকদূর এগিয়ে যেতে সক্ষম হব।

সহজেই শিক্ষা, স্বাস্থ্যের মতো সেবা পাব। আজকের মতো সবাইকে পরিশ্রম করতে হবে না। তবে কৃত্রিম বুদ্ধিমত্তা (AI) প্রসঙ্গে গেটস কিছুটা আশঙ্কা প্রকাশ করে বলেন, ‘যদি আমার হাতে গোটাটা নিয়ন্ত্রিত থাকত, তবে আমি এর গতি কিছুটা হলেও কমিয়ে আনতে পারতাম’।